Šiaulių gidas

Šiaulių arenos koncertas AČIŪ
2023-06-21 19:00 (Europe/Helsinki) | Šiaulių arena
Mieli Šiaulių arenos lankytojai, su Jumis buvome nuo pat pirmojo arenos durų atidarymo ir visus šiuos metus nuoširdžiai stengėmės pateisinti keliamus lūkesčius, kurti nepamirštamas emocijas lankantis įvairiausiuose renginiuose.
Atėjo laikas tarti AČIŪ su grandioziniu koncertu skirtu būtent Jums! Dėka Jūsų užsitarnavome vienos lankomiausių arenų Lietuvoje vardą.
Užpildykime mūsų visų mylimos arenos tribūnas dar kartą!
Didžiojoje scenoje išvysime charizmatiškąjį senelį Kastytį Kerbedį, žavingąją Ingą Valinskienę, Grupę 2: Karolis ir Donatas, užvedančiuosius „Karalius”, šiaulietiškas grupes „Vairas”, „Kitava”, Laurą Remeikienę, chorą „Dagilėlis” bei šokių studiją „Šypsena”.
Bilietai tik 5€, paskubėkite įsigyti www.ticketmarket.lt
Pagrindinė renginio informacija
Nuolaidos: netaikomos
Nemokamai: vaikai iki 6 metų amžiaus imtinai (renginio vietoje pateikti amžių įrodantį dokumentą). Asmenys su neįgaliųjų vežimėliais įleidžiami nemokamai. Lydintis asmuo perka pigiausios kainos bilietą.
Renginio trukmė: ~ 2,5 val.

Spektaklis IŠ|MiESTAS
2023-06-17 16:00
2023.06.17 16:00 val., SUSITIKIMO VIETA: Kalniuko rajonas, Tiesioji g., aikštelė prie Talkšos ežero, Šiauliai
2023.06.17 18:00 val., SUSITIKIMO VIETA: Kalniuko rajonas, Tiesioji g., aikštelė prie Talkšos ežero, Šiauliai
Spektaklis nominuotas ,,Auksiniam scenos kryžiui”
Dokumentinis gatvės teatro spektaklis su ausinėmis
Kūrybinė komanda – Armanda Rudelytė, Mingaudė Kotryna Zujūtė, Rugilė Jankauskytė, Vaiva Ona Makūnaitė
Kostiumų dailininkas – Kotryna Klara Rupainytė
TRUKMĖ: 50 min.
SUSITIKIMO VIETA: Kalniuko rajonas, Tiesioji g., aikštelė prie Talkšos ežero, Šiauliai
Visi mes esame įsikabinę savo prisiminimų, jaučiame savo komforto zonos ribas, žinome savo kasdienybės toną bei ritmą. O kas, jei kažkas kesinasi tai sugriauti, atimti? Kas, jei tai daro ne aiškios, materialios jėgos, o laikas?
Kūrybinio proceso metu spektaklio kūrėjos aplankė mažus, benykstančius Lietuvos kaimelius bei miestelius – Beržėnus, Krivonis, Totoriškes, Virškupėnus, Kvetkus, Skrėbiškį, Užventį – ir bandė suprasti, ką reiškia gyventi vietoje, kuri nyksta. Nors šios vietos yra geografiškai nutolę viena nuo kitos, jas visas sieja vienas noras – savo gyvenamųjų vietų, kurių nykimo faktą pripažinti net sau patiems sunku, išsaugojimas. Keliaudami miesto apsuptyje žvyru padengtu Kalnelio mikrorajono keliuku, bandysime atsakyti į klausimą – fizinis kūnas, namas, kaimas, viskas, kas materialu, išnyksta, išeina į žemę ar ugnį, bet kur dingsta prisiminimas, dvasia? Juk ir ji turi turėti, kur pasidėti?
Spektaklis sukurtas Menų spaustuvės konkurso ,,Atvira erdvė’22” metu.
Spektaklis yra Valstybinio Šiaulių dramos teatro festivalio „Teatrodromas” dalis.

Europos archeologijos dienų renginys ,,Kokliai. Molyje įamžinta istorija“
2023-06-16 16:00 - 17:00
2023 m. birželio 15 d., ketvirtadienį, 16 val. Šiaulių istorijos muziejuje (Aušros al. 47, Šiauliai) vyks Europos archeologijos dienų renginys ,,Kokliai. Molyje įamžinta istorija“. Programoje: Šiaulių „Aušros“ muziejaus leidinio ,,Molyje įamžinta istorija“ (2022 m., sudarytojos Jūratė Kaučikaitė, Jūratė Paškonytė) pristatymas, Klaipėdos universiteto doktorantės, archeologės J. Paškonytės vieša paskaita ,,Pėdsakai molyje: Šiaurės Lietuvos dvarų kokliai“, koklių gamybos edukacija.

Leidinys ,,Molyje įamžinta istorija“ – ,,Aušros“ muziejuje tuo pačiu pavadinimu eksponuotos parodos katalogas. Jame pristatomi Šiaurės Lietuvos dvarų kokliai ir koklinės krosnys. Didžioji dalis koklių kolekcijų buvo sukauptos archeologinių tyrinėjimų metu.

Paskaitoje ,,Pėdsakai molyje: Šiaurės Lietuvos dvarų kokliai“ doktorantė, archeologė J. Paškonytė pristatys naujausius ir aktualiausius savo tyrimų rezultatus apie dvarų koklius Šiaurės Lietuvoje.

Su koklių gamyba dalyviai galės susipažinti ir praktiškai – dalyvaudami edukaciniame užsiėmime. Jo metu susirinkusieji išbandys amatininko profesiją ir iš molio nusilipdys koklį bei jį dekoruos.

Renginys nemokamas.

INFORMACIJA APIE RENGINĮ

Data:
2023-06-16

Laikas:
16.00 val.

Vieta:
Šiaulių istorijos muziejus

Adresas:
Aušros al. 47, Šiauliai

Interaktyvus spektaklis vaikams nuo 3 metų MAŽOS RAUDONOS DURELĖS
2023-06-16 15:00 - 17:00
2023.06.16 15:00 val., VIETA: VŠDT vidinis kiemelis (įėjimas iš Tilžės g.)
2023.06.16 17:00 val., VIETA: VŠDT vidinis kiemelis (įėjimas iš Tilžės g.)
Interaktyvus spektaklis vaikams nuo 3 metų
PRISTATO: Stunningly Creative’ Fringe Guru
TRUKMĖ: 40 min.
VIETA: VŠDT vidinis kiemelis (įėjimas iš Tilžės g.)
Tai interaktyvus spektaklis patiems mažiausiems teatro žiūrovams. Pasirodymo centre – stebuklingos durys, kurias atidarius prasideda netikėčiausi miško nuotykiai, pasirodo egzotiniai gyvūnai ir užsimezga juokingos istorijos. „Mažos raudonos durelės“ – nuotaikingas tarptautinę patirtį turinčio teatro kūrėjo iš Didžiosios Britanijos Sam Quinno improvizacinis vaidinimas, priversiantis šypsotis ir įsitraukti tiek mažylius, tiek juos atlydėjusius suaugusius.
Rekomenduojama: smalsiems mažyliams ir suaugusiems, mėgstantiems stebėti žaidžiančius vaikus.
Spektaklis yra Valstybinio Šiaulių dramos teatro festivalio „Teatrodromas” dalis.

Spektaklis su gidu DIDIEJI ŠIAULIAI
2023-06-15 18:00 - 2023-06-16 18:00
2023.06.15 18:00 val., SUSITIKIMO VIETA: prie skulptūros „Aušra“ (Aušros al.)
2023.06.16 18:00 val., SUSITIKIMO VIETA: prie skulptūros „Aušra“ (Aušros al.)

FESTIVALIO PREMJERA! Spektaklis su gidu.
Akistata su savimi keliaujant po miestą, jo istoriją ir skirtingus laikmečius.
Tekstas – Rimantas Kmita
Gidas – Donatas Jokūbaitis (Rūstus gids)
Vaidina – VŠDT aktoriai
TRUKMĖ: 2 val.
SUSITIKIMO VIETA: prie skulptūros „Aušra“ (Aušros al.)
Trokštame būti DIDELI, norime gyventi DIDELIAME mieste, ilgimės DIDELIŲ idėjų. DIDŽIŲJŲ ŠIAULIŲ mitas persekioja miestą jau daugelį šimtmečių. Dėl to visais laikais būta bandymų „didinti“ Šiaulius. Apie tai ir daugelį kitų mažai girdėtų faktų, istorijų, asmenybių suksis DIDŽIŲJŲ ŠIAULIŲ pasakojimas. Galbūt saviironiškas žvilgsnis padės išblaškyti iš praeities mus vis dar persekiojančius DIDYBĖS fantomus?
Specialiai šiam festivaliui sukurti DIDIEJI ŠIAULIAI yra sunkiai nusakomo žanro kūrinys. Tai nėra „tikras“ spektaklis ar tradicinė gido vedama ekskursija. Paprastai ekskursijose sužinome apie praeitį, o teatre susitinkame su pačiais savimi. Šio kūrinio autoriai sujungė abu elementus, tad klausimų, iš kur mes ir kas mes, išvengti nepavyks. DIDIEJI ŠIAULIAI kviečia į kelionę per laikmečius ir miesto istoriją tam, kad geriau suprastumėm patys save.
Pagrindiniai šio spektaklio su gidu sumanytojai ir autoriai – rašytojas Rimantas Kmita ir profesionalus gidas Donatas Jokūbaitis – širdyje tebėra šiauliečiai, kuriems rūpi miesto istorija ir dabartis. Jie kviečia drauge patyrinėti DIDŽIŲJŲ ŠIAULIŲ fenomeną, ieškoti miesto klestėjimo požymių ir potencialo šiandien. Pasivaikščiojimo-spektaklio metu atgis Šiaulių istorinės asmenybės, kurias įkūnys Valstybinio Šiaulių dramos teatro aktoriai. Tad DIDIEJI ŠIAULIAI – tai ir spektaklis, ir pasivaikščiojimas su gidu. Tai tikri faktai ir fantazijos, tikrovė ir fikcijos, kuriose susijungia praeitis ir dabartis į vientisą pasaulio, miesto ir savęs suvokimo patirtį.
Spektaklis yra Valstybinio Šiaulių dramos teatro festivalio „Teatrodromas” dalis.

Scanoramos filmas „NEATMENU TAVO VEIDO“
2023-06-15 17:00 | Šiaulių dramos teatro Mažoji salė
SVEČIAI
SCANORAMOS VASARA Šiauliuose
Susitikimas su iš Šiaulių kilusiais jaunaisiais aktoriais | moderuoja Dalė Dargienė
VIETA: VŠDT Mažoji salė (įėjimas iš Varpo g.)
NEMOKAMAS
1988 m. sukurtas Raimundo Banionio filmas „Neatmenu tavo veido“ nukelia į istorinio virsmo laiką – draudimais paženklintą kasdienybę, kurios uždarus langus varsto gaivus artėjančios laisvės vėjas. Gatvėse gimsta dainuojanti revoliucija, o prieš žiūrovų akis skleidžiasi pirmieji jausmai, užgimstantys juostoje, įtaigiai atkuriančioje laikmečio atmosferą. Patirti vieną jautriausių ir gražiausių pirmosios meilės istorijų lietuvių kine kvies jaunieji Šiaulių aktoriai – Šiaulių dramos teatro aktorė Rusnė Navickaitė, Auksinio scenos kryžiaus apdovanojimui nominuota Rugilė Jankauskytė. Susitikimą prieš filmo peržiūrą moderuos teatro studijos „Kompanija šauni“ vadovė Dalė Dargienė.

Filmo aprašymas: apleistame dvare ant Nemuno kranto įsikūrusi vaikų širdininkų sanatorija. Į ją patenka sportininkas Saulius. Visi akimirksniu susidomi nauju veidu, o labiausiai – anemiška Leta, turinti įgimtą širdies ydą. Dėmesį senbuviai reiškia savitai: šiurkštumu ir provokacijomis. Tokia jau sanatorijos kasdienybė, kurioje kiekvienas išgyvena savąją dramą. Ją tirština ir vyriausiosios gydytojos disciplina, aidinti nesibaigiančiais grasinimais. Slogią kasdienybę praskaidrina jaunas radikalas Antanas, neįprastais psichologiniais žaidimais bandantis įveikti vaikuose bandos jausmą ir pažadinti vidinės laisvės troškulį. Tvarka sanatorijoje šlubuoja, pacientai leidžiasi į naktines klajones, tarp Letos ir Sauliaus užsimezga jausmai – galbūt pirmoji meilė, galbūt jaunatviškas geismas.
Renginys yra Valstybinio Šiaulių dramos teatro festivalio „Teatrodromas” dalis.

Gedulo ir vilties dienos minėjimas
2023-06-14 15:00 - 15:30
Geležinkelio rampa

2023 m. birželio 14 d. 15.30 val.

Renginys nemokamas

Birželio 14 d. 15.30 val. prie geležinkelio rampos vyks Gedulo ir vilties dienos minėjimas.
Renginyje dalyvaus Šiaulių kultūros centro choras „Tremtinys“ (meno vad. Romaldas Pečeliūnas), solistės Elvina Milkintaitė, Augustė Verygaitė, Šiaulių kultūros centro teatro studija „Gūžta“ (meno vad. Lina Jankauskaitė-Peleckienė).
Renginio trukmė: ~1 val.
Organizatorius – Šiaulių kultūros centras.
Renginio metu gali būti filmuojama ir fotografuojama.

Cirko ir šokio pasirodymas 4 VIKTORAI
2023-06-12 18:00
2023.06.12 18:00 val., Dirbtuvės vaikams – Mažoji salė. Pasirodymas – prie miesto amfiteatro

Cirko ir šokio pasirodymas.
Dirbtuvės vaikams nuo 10 m.
PRISTATO: Šokio teatras „Nuepiko“

TRUKMĖ: dirbtuvės 2 val., pasirodymas 45 min.

VIETA: dirbtuvės (15 val.) VŠDT Mažojoje salėje (įėjimas iš Varpo g.); pasirodymas (18 val.) prie miesto amfiteatro.

NEMOKAMAS. Į dirbtuves reikalinga registracija, nurodant dalyvaujančių vaikų skaičių.

Idėja ir atlikimas: Adrian Carlo Bibiano, Andrius Stakelė, Džiugas Kunsmanas, Marius Pinigis
Muzika: Andrius Stakelė
Šviesos: Renaldas Bartulis
Šokio ir cirko spektaklis, kurio ašimi tampa Olimpinių žaidynių dvasia – olimpinė ugnis, olimpiniai žiedai, šventė, vieningumas ir tuo pačiu noras tapti tuo vieninteliu nugalėtoju. Bet kas jeigu olimpinių žaidynių ašimi būtų ne sportas ar konkrečios sporto šakos, o šokis, cirkas, žaismingas, kūrybiškas požiūris į judesio žaidimus ir į sporto fenomeną apskritai? Šis pasirodymas – tai savita sporto šakų interpretacija, kurioje pabrėžiama žaismingumo ir išradingumo svarba ieškant naujų būdų, taisyklių kaip konkuruoti ir bendradarbiauti, veikti po vieną ir grupėje.
Kaip ir už kiekvieno profesionalaus atleto, taip ir už kiekvieno šiame spektaklyje veikiančio atlikėjo slypi individualus žmogus su savo istorijomis, motyvais ir intencijomis. Tad „4 Viktorai“ – tai ne tik anonimiška ir abstrakti sporto fenomeno interpretacija per šokį ir cirką, bet tuo pačiu priminimas visiems mums, jog kūrybiškumo ir žaismės dėka kiekvienas galime išskleisti savo unikalų potencialą. Visi esame nugalėtojai – Viktorai.
Renginys yra Valstybinio Šiaulių dramos teatro festivalio „Teatrodromas” dalis.

Opera „Geros dienos!“
2023-06-11 18:00 | Valstybinis Šiaulių dramos teatras, Tilžės g. 155, Šiauliai, 76297, Lietuva
2023.06.11 18:00 val., Teatro Didžioji salė
2023.06.11 20:00 val., Teatro Didžioji salė

„Auksinio scenos kryžiaus“ apdovanojimas

PRISTATO: „Operomanija“

Koncepcijos autorės: Vaiva Grainytė, Lina Lapelytė, Rugilė Barzdžiukaitė
Libreto autorė – Vaiva Grainytė
Kompozitorė ir muzikos vadovė – Lina Lapelytė
Režisierė ir scenografė – Rugilė Barzdžiukaitė
Šviesų dailininkas – Eugenijus Sabaliauskas
Kostiumų dailininkė – Daiva Samajauskaitė
Garso režisierius – Arūnas Zujus
Prodiuseris – Operomanija
Kasininkės: Indrė Anankaitė-Kalašnikovienė, Liucina Blaževič, Vida Valuckienė, Anna Miščenko, Lina Valionienė, Rima Šovienė, Milda Švelnienė, Rita Račiūnienė, Svetlana Bagdonaitė, Kristina Svolkinaitė
Apsauga: Kęstutis Pavalkis (fortepijonas)
Pasaulinį pripažinimą pelniusi opera „Geros dienos!“ pirmą kartą rodoma Šiauliuose! Tai festivalio programos pasididžiavimas, kurį pamatyti būtina!

Operos „Geros dienos!“ siužetą kuria skirtingi kasininkių likimai, paprastai slepiami po dirbtinės šypsenos ir mechaniško aptarnavimo – „Laba diena!“, „Ačiū!“, „Geros dienos!“ – kauke. Kasdienybėje nepastebimos, robotus primenančios pardavėjos operoje veikia kaip ryškūs personažai. Pardavėjų mintys, žiūrovams girdimos jų CV išklotinės tampa trumpa, individualia drama. Kasininkių charakteriai – tai lengvai atpažįstami tipažai, įkūnijantys universalias realijas. Operos librete susipina šnekamoji, literatūrinė kalba bei nūdienos aktualijos.

Prekybos centro atmosferą atkuria dienos šviesos lempų ir aplinkos garsų instaliacija, sujungianti žiūrovų salę su scenoje veikiančių 10 kasininkių erdve. Scenos apipavidalinimas minimalus: prekės – tarsi privaloma, pažodinė supermarketo dekoracija – operoje veikia muzikiniu ir žodiniu pavidalais.

Pagrindinis operos garsas – tai nuolatinis pypsėjimas, lydintis skenuojamą prekę. Jis tai prityla, tai garsėja, tačiau niekada nesiliauja. Kasininkių dainos, akompanuojamos šio garso, savo monotoniškumu primena apsipirkimo procesą. Operoje „Geros dienos!“ muzika pabrėžia personažų mintis, padeda jas išgirsti.
Operos kūrėjos vengia moralizuojančio tono: kritiškas požiūris į kapitalizmą atskleidžiamas su humoru, pasitelkus ironiją ir poeziją. Skirtingų kasininkių likimų mozaika susilieja į bendrą chorą – universalią poemą, teigiančią vartojimo malonumą.

Opera „Geros dienos!“ buvo apdovanota „Auksiniu scenos kryžiumi“ kaip geriausias lietuvių autorių pastatymas, pelnė kitų tarptautinių prizų. Iškart po to prasidėjo ir jau dešimtmetį tęsiasi „Geros dienos!“ gastrolių maršrutai po tarptautinius muzikos, teatro ir operos festivalius bei scenas visame pasaulyje.

Pasirodymas yra Valstybinio Šiaulių dramos teatro festivalio „Teatrodromas” dalis.

Pro baleto „Gala“ koncertas
2023-06-11 18:00 | Šiaulių kultūros centro Didžioji koncertų salė (Aušros al. 31)
Birželio 11 d. 18 val. Šiaulių kultūros centre laukia pro baleto „Gala“ koncertas, skirtas karališko meno gerbėjams ir klasikinės muzikos, baleto grožio ir estetikos mylėtojams.
Koncerte turėsite galimybę stebėti kviestinių Lietuvos baleto žvaigždžių virtuoziškumą bei talentingą augančių akademijos mokinių kartą.
Renginio trukmė: ~1.15 val.

Vaikai iki 5 metų amžiaus į koncertą įleidžiami nemokamai (neužimantys papildomos vietos).

Tarptautinis šiuolaikinio cirko festivalis CIRKULIACIJA: „CIA DOISACORDES“ (Brazilija, Čilė, Ispanija) „Cá entre nós“
2023-06-11 16:00 - 17:00 | Šiaulių dramos teatras
„Cá entre nós” yra braziliškas posakis naudojamas kaip paliepimas, paprastai ištariamas prieš labai konkretų įvykį arba jį baigiant. Todėl posakis galėtų būti išverstas kaip „Čia tik tarp mūsų”. Apskritai „Cá” yra ribota erdvė, ritualinė, šventa ir, svarbiausia, tarsi prieglobstis. Šioje erdvėje atsirandantys santykiai ir judesiai kyla iš poreikio susijungti poroje.
„Neramumas ir pokyčių troškimas yra ta liepsna, kuri kursto mūsų impulsą veikti konkrečiai kartu”.
„CIA DOISACORDES” susikūrė 2019 m. viduryje, kai atlikėjai dar mokėsi ENC (nacionalinėje cirko mokykloje, Brazilijoje). Pirmasis trupės pasirodymas „Cá entre nós” pradėtas kurti Turine, vėliau baigtas rezidencijoje Lietuvoje, o menininkų kūrybinė veikla tęsiama Ispanijoje.
Pasirodymas yra Valstybinio Šiaulių dramos teatro festivalio „Teatrodromas” dalis.

Scanorama filmas „DOGVILIS“
2023-06-10 18:00 | Šiaulių teatro mažojoje salėje
SVEČIAI
SCANORAMOS VASARA Šiauliuose ATIDARYMAS.
Susitikimas su Scanoramos direktore Gražina Arlickaite, dalyvauja kanklininkė Erika Danilovaitė.
TRUKMĖ: 3 val. 30 min.
VIETA: VŠDT Mažoji salė (įėjimas iš Varpo g.)
NEMOKAMAS
2003 m. Europos šalių kino forumas „Scanorama“ savo pirmąjį festivalį atvėrė tuo metu mažai kam žinomo danų režisieriaus Larso von Triero drama „Dogvilis“. Filmas nėrė į naujus kinematografinius eksperimentus, įžūliai laužė įprastas taisykles ir trynė nusistovėjusias ribas. Kino ir teatro pokalbį apmąstantis „Dogvilis“ atvers pirmąjį „Scanoramos vasaros“ festivalį Šiauliuose, pakviesdamas į kino seansą teatro salėje. Į jį palydės kinotyrininkė, festivalio įkūrėja ir meno vadovė Gražina Arlickaitė, o filmo garso takelyje skambančią Antonio Vivaldi „Dogvilio uvertiūrą“ netikėtai ir originaliai atkartos kanklininkė Erika Danilovaitė.

Filmo aprašymas: mieguistą angliakasių miestelio Dogvilio gyvenimą, stipriai paveiktą 4 dešimtmečio ekonominės krizės, sujaukia dramatiškas jaunos pašalaitės atvykimas. Gražuolė Greisė slapstosi nuo gangsterių, o pirmasis sutiktas žmogus Tomas Hansonas ištiesia jai pagalbos ranką. Tomas – miestelio autoritetas, todėl gyventojai leidžia Greisei apsistoti Dogvilyje mainais į pagalbą kasdieniuose darbuose. lš pradžių šiuo pasiūlymu mažai kas naudojasi, tačiau paaiškėjus, kad Greisės ieško policija, vietiniai vis labiau ją išnaudoja, taip reikalaudami atlygio už nuolatinę grėsmę. Nė vienas jų net nepasidomi, kodėl moteris yra priversta slapstytis, o į vergystę patekusi Greisė supranta, kad dievobaimingų žmonių lipšnumas ir dorumas tėra kaukė.
Renginys yra Valstybinio Šiaulių dramos teatro festivalio „Teatrodromas” dalis.

Aktorės Jūratės Budriūnaitės-Kamrazer jubiliejinis kūrybinis vakaras "JAUSMŲ NESLĖPSIU"
2023-06-09 18:30 | Valstybinis Šiaulių dramos teatras, Tilžės g. 155, Šiauliai, 76297, Lietuva
MEILĖ dažnai plauko arbatos puodelyje,
Ilsisi Tavo ausyje, kai mylimasis kalba
MEILĖ, kai į Tavo, rodos, mažą glėbį sutelpa
Ne tik namiškių galvos, bet ir svetimos…
Nes svetimų nėra, yra tik dar nepasodinti
Už Tavo stalo..
Ir negėrę arbatos.

/ JŪRATĖ B. /

Kviečiu į šiltą birželio vakarą!
Pamatysite mylimus režisierius, visus ryškiausius Valstybinio Šiaulių dramos teatro aktorius. Scenoje bus daug gyvos ir labai gražios muzikos (Vadimas Kamrazeris, gitaristas Giedrius Balčiūnas Jumbo, vienas geriausių Lietuvos gitaristų, būgnų virtuozas Gintas Gascevičius).
Dovanosiu pačią gražiausią poeziją, skambės dainos, šokiai, parodijos. Prisiminsime išėjusius, bet taip mylimus aktorius ir teatro žmones, kurie uždavė kūrybinį toną mūsų poezijai, teatro magijai.
Vakaro staigmena – mažieji Angelai!
Skambės mano sukurtos dainos. Galbūt pamatysite mane kitokią. Jūratę – kurios visai nepažįstate, kokios dar nematėte, tą širdies puselę, kurią aš labai branginu ir šiek tiek slepiu.
Vakarą pavadinau „Jausmų neslėpsiu“ … pasistengsiu būti atvira, o Jūs man padėsite…
Scenoje kartu su manimi bus viena gražiausių ir talentingiausių saksofonininkių Greta Karnatkaitė.
Neslėpkime jausmų – gyvenimas vienas…
Aktorė Jūratė Budriūnaitė-Kamrazer

Aktorės J. Budriūnaitės-Kamrazer jubiliejinis kūrybinis vakaras "JAUSMŲ NESLĖPSIU"
2023-06-09 18:30 | Šiaulių dramos teatras

Marko Žukausko „stand up“ pasirodymas „Priklausomas“
2023-06-08 20:00 | Šiaulių kultūros centro Kamerinė salė (Aušros al. 31)
„Žodžiu, infliacija yra žiaurus dalykas. Seniau nusipirkdavot du komikus, o dabar jau tik vienas išeina… Laikai sunkūs, bet ir labai juokingi. Nuo mokyklos laikų mano šūkis būdavo – svarbiausia yra prižvengt, o kad jūs prižvengtumėt aš parašiau programą „Priklausomas“. Kodėl toks pavadinimas? Nes aš esu priklausomas nuo labai daug įvairių dalykų, bet labiausiai esu priklausomas nuo vairavimo, autostradų, greitkelių, miestų, miestelių, degalinių dešrainių, barų, kultūros namų persirengimo kambarių, streso prieš pasirodymus, juoko, nejaukios tylos, plojimų ir bendravimo su žmonėmis iš visos Lietuvos.
Todėl viskas yra labai paprasta – aš atvarau pas jus patenkinti savo priklausomybių, o jūs irgi atvarykit, prašau, nes jeigu neatvarysit aš užsibaigsiu abejotino profesionalumo kovinio sporto turnyruose ir „TikTok“ live transliacijose“, – Markas Žukauskas.
N-16
Renginio trukmė: ~1.30 val.

Storytellingo gatvės spektaklis STEPAI, GAZO!
2023-06-08 19:00
2023.06.08 19:00 val., VIETA: Aikštelė už klubo „Havana“, Rūdės g. 27 D.

Storytellingo gatvės spektaklis
PRISTATO: VšĮ „Meno alchemija“
Dalyvauja Laurynas Jurgelis ir Aleksandras Špilevoj
TRUKMĖ: 1 val.
VIETA: Aikštelė už klubo „Havana“, Rūdės g. 27 D.
Jums nereikės pirkti bilieto, bet siekiant užtikrinti jūsų patogumą, rekomenduojama registracija.
Ar teko matyti, kaip tuščioje erdvėje, iš nieko, gimsta spektaklis? Kaip tai įvyksta? Ar tam reikia ypatingos aplinkos? O gal – tik daug išmonės, fantazijos ir geros istorijos? Aktoriai Laurynas Jurgelis ir Aleksandras Špilevoj dviejų aktorių storytellingo spektaklyje „Stepai, gazo!“ smagia ir ironiška forma atskleis neįtikėtinai įdomius, bet mažai kam žinomus Lietuvos didžiojo kunigaikščio Stepono Batoro gyvenimo įvykius. Spektaklis vyksta po atviru dangumi, jame nenaudojami įprasti dramos teatro elementai – scenografija, sceninis apšvietimas, kostiumai, grimas, šiuolaikiniai scenos efektai ir kt. Spektaklyje apskritai nebus jokios scenos. Susirinkus žiūrovams, aktoriai, panašiai kaip praeityje vežimais klajoję artistai, atvažiuos dviem savo motociklais, ir nulipę nuo jų, pradės savo improvizuotą storytellingo pasirodymą, pasitelkdami tik tai, kas telpa jų motociklų krepšiuose.

Keliaudami motociklais po visą Lietuvą, spektaklio aktoriai ne tik rengia pasirodymus, bet ir tyrinėja skirtingus Lietuvos kraštus, renka vis naujas istorijas, legendas, mitus ir artefaktus, pasakojančius apie vietinius praeities ir dabarties herojus. Jie kolekcionuoja šias istorijas ir tuoj pat naudoja jas kituose savo pasirodymuose. Tokiu būdu kiekvienas „Stepai, gazo!” pasirodymas yra vis kitoks. „Storytellingas leidžia meistriškai meluoti remiantis tikrais faktais ir tikra istorija, įdedant savo interpretaciją ir požiūrį į viską, apie ką pasakoji“, – sako aktorius Laurynas Jurgelis.
Rekomenduojama: Smagių istorijų gerbėjams, spektaklio „Pakeliui“ fanams.
Pasirodymas yra Valstybinio Šiaulių dramos teatro festivalio „Teatrodromas” dalis.

Filmo kūrimo dirbtuvės vaikams DĖMESIO FILMUOJAM!
2023-06-08 14:00 | Šiaulių dramos teatras
Filmo kūrimo dirbtuvės vaikams nuo 11 m. su režisieriumi Antanu Gluskinu
TRUKMĖ: 4 val.
VIETA: VŠDT Mažoji salė (įėjimas iš Varpo g.)
NEMOKAMAS. Reikalinga registracija

Kadangi, gyvename vaizdo kultūros laikais, todėl pasirinkta meno sritis – kinas – puikiai tinkanti priemonė kritiškai ir kartu savarankiškai vertinti aplinką, kasdienybę ir aktualijas Lietuvoje ir pasaulyje. Dirbtuvėms vadovauja ilgametę edukacinių kino dirbtuvių patirtį turintis režisierius Antanas Gluskinas. Visa edukacijos veikla bus suskirstyta į tris dalis, kurių kiekviena atitiks filmo kūrimo etapą -pasiruošimą, filmavimą ir postprodukciją. Pirmajame filmo kūrimo etape – pasiruošime – dirbtuvių vadovas trumpos teorinės paskaitos metu pristatys pagrindinius scenarijaus rašymo taisykles bei kūrybnės grupės profesijų (režisierius, operatorius, garso režisierius, montažo, aktorius) funkcijas. Po paskaitos, vaikai pasiskirstys grupėmis (8-10 žmonės), kurios per nustatytą laiką kurs savo scenarijus pasirinkta tema ir pasirinkto žanro bei pasirinks kino profesijas, kurias norės išbandyti edukacijos metu. Pabaigę scenarijus, vaikai persikels į antrąjį filmo kūrimo etapą -filmavimą. Šio etapo pradžioje, vadovas trumpai papasakos apie vaizdo ir garso svarbą filme -supažindins su pagrindiniais kino gramatikos pagrindais: kameros pozicija ar filmavimo kampais, kadro dydžiais, garso takelio svarba, filmavimo aikštelėje esama tvarka.. Išklausę trumpą teorinį įvadą, vaikai savo išmaniaisiais įrenginiais (telefonai, planšetės) filmuos sukurtą scenarijų. Dirbtuvių vadovas po truputi pabūdamas su kiekviena grupe, padės filmavime savo pastebėjimais. Po filmavimo, bus trečiasis filmo kūrimo etapas -postprodukcija. Šio etapo pradžioje vadovas supažindins su montažo programomis bei pagrindais. Po to moksleiviai, padedami vadovo arba patys savo turimais įrenginiais, montuos savo filmą, ieškos jam tinkamos muzikos ar garsų, tinkamos spalvinės gamos. Kai montažas bus baigtas, edukacijos dalyviai peržiūrės sukurtus filmus bei juos aptars tarpusavyje – kas pavyko, o kas nelabai.
Norintiems sužinoti ir išbandyti kaip kuriamas profesionalus kinas.
Renginys yra Valstybinio Šiaulių dramos teatro festivalio „Teatrodromas” dalis.

Interaktyvus spektaklis-žygis BRŪZGYNŲ EILĖS
2023-06-07 16:00 - 17:00
2023.06.07 16:00 val., SUSITIKIMO VIETA: Talkšos ežero paplūdimys (Žuvininkų g.) , Šiauliai
2023.06.07 18:00 val., SUSITIKIMO VIETA: Talkšos ežero paplūdimys (Žuvininkų g.) , Šiauliai
Spektaklis nominuotas „Auksiniam scenos kryžiui“
Interaktyvus spektaklis-žygis su ausinėmis 7-14 m. vaikams ir visai šeimai
Pristato: VšĮ „Teatro istorijos“
Idėjos autorė, režisierė – Kristina Mauruševičiūtė
Dramaturgė – Diana Gancevičiūtė
Kompozitorius – Jokūbas Tulaba
Scenografė – Lina Kynaitė
Iliustracijų autorė – Žaneta Jasaitytė
Konstruktorius – Audrius Bartninkas
TRUKMĖ: 1 val. 20 min.
VIETA: Talkšos ežero paplūdimys (Žuvininkų g.), Šiauliai
Interaktyvus spektaklis-žygis visai šeimai kviečia žiūrovus paklajoti Talkšos ežero pakrantės brūzgynais. Garsinės kelionės metu brūzgynautojams skambės gražiausios lietuvių poetų eilės apie šalies kraštovaizdžio grožį ir jo išmonės pilnus herojus. Užsidėję poeto akinius ir miško radijo imtuvus, žiūrovai patirs kraštovaizdžio margumyną ir poeziją, slypinčią gamtos pasaulio fragmentuose.
Spektaklį-žygį sudaro 8 stotelės, kuriose dalyviai patiria bei išgirsta 8 eilėraščius, pamato akį glostančius vaizdus, neįprastus meninius objektus, kiekvienas jų sukuria mažus stebuklus, o akyliausieji pamato ir patiria dar daugiau.
Eilėraščių keliais žiūrovus lydi aktorius Artūras Dubaka. Jis apjungia spektaklio elementus, sukdamas žiūrovams vientisą poetinės kelionės patirtį, papildytą žaidybiniais elementais, interaktyviomis, į veiksmą įtraukiančiomis veiklomis, žiniomis apie slaptą medžių gyvenimą, medžių kalbą ir net miško internetą.
Spektaklio žygio metu gamtos takuose atgis dailininkų sukurti meniniai objektai, kurie atgaivina, vizualizuoja eilėraščiuose slypinčias istorijas ir įtraukia vaikus į magišką išmonės ir kūrybos pasaulį. Skambės Vainiaus Bako, Dainiaus Gintalo, Daivos Čepauskaitės, Antano A. Jonyno, Valdemaro Kukulo, Marcelijaus Martinaičio ir Antano Baranausko eilės, įgarsintos aktorių Ilonos Kvietkutės, Juliaus Žalakevičiaus, Rasos Samuolytės, Eglės Mikulionytės, Vytauto Kontrimo, Ryto Saladžiaus, Pauliaus Čižinausko, Giedriaus Savicko.
Pasirodymas yra Valstybinio Šiaulių dramos teatro festivalio „Teatrodromas” dalis.

Gedulo ir vilties dienos minėjimas
2023-06-06 14:00 | Venclauskių namai-muziejus
2023 m. birželio 9 d. 14 val. Venclauskių namuose-muziejuje vyks Gedulo ir vilties dienos minėjimas – knygos „Adelė. Slapta vaikų draugė“ apie mokytoją, ateitininkę, vaikų draugę, politinę kalinę Adelę Dirsytę pristatymas. Dalyvaus knygos autorės s. Danguolė Gervytė ir Jūratė Tamošiūnaitė-Karašauskienė.

INFORMACIJA APIE RENGINĮ

Data:
2023-06-09

Laikas:
14 val.

Vieta:
Venclauskių namai-muziejus

Edukacinis užsiėmimas suaugusiesiems „Žiedų žiedai“
2023-06-05 18:00 | Šiaulių kultūros centro Amatų dirbtuvės (Aušros al. 31)
Šiaulių kultūros centras kviečia į Keramikos studiją suaugusiesiems. Užsiėmimų metu, padedant profesionaliam keramikui, bus galima įgyvendinti savo kūrybinius sumanymus, įgyti naujų įgūdžių ir patirti teigiamų emocijų. Ši veikla susideda iš dviejų užsiėmimų. Per pirmąjį užsiėmimą bus lipdoma bei dekoruojama, per antrąjį – glazūruojama. Keramikos studija atvira ir pradedantiesiems, ir pažengusiems keramikos gerbėjams.
Edukacinio užsiėmimo metu bus sukuriamas keraminis dubuo dekoruotas įvairiomis, dekoratyvinėmis detalėmis – gėlių žiedais, uogomis, lapeliais. Unikaliam darbui pagaminti bus naudojamas baltas molis, kuris suteiks gaminiui prabangos ir puošnumo. Rankų darbo vienetinis gaminys bus ne tik funkcionalus daiktas, bet ir išskirtinė namų dekoracija.
Antras užsiėmimas, kurio metu bus glazūruojama, vyks birželio 12 d.
Vieno užsiėmimo trukmė: ~2 val.
Dalyvių skaičius: nuo 5 iki 15
Kaina 1 asmeniui už du edukacinius užsiėmimus:

be auksavimo 24 Eur
su auksavimu 30 Eur

Į kainą įskaičiuotos visos lipdymui ir glazūravimui reikalingos priemonės.
Būtina registracija tel. +370 678 53 171, el. p. vaida.dambrauskiene@siauliukc.lt
Edukacinis užsiėmimas skirtas tik suaugusiesiems.
Bus gaminamas 1 dubuo.
Darbų atsiėmimas: po paskutinio apsilankymo ~ 2 savaičių laikotarpyje.

Situacijų komedija „Boeing Boeing“
2023-06-05 18:00 | Šiaulių kultūros centro Didžioji koncertų salė (Aušros al. 31)
DOMINO teatras atvyksta į Šiaulių kultūros centrą ir pristato seksualiausią situacijų komediją, pastatytą pagal legendinę prancūzų pjesę „Boeing Boeing“, sulaukusią ne tik milžiniško populiarumo visame pasaulyje, bet patekusią ir į Gineso rekordų knygą.
Bernaras – jaunas, žavus amerikietis architektas, gyvenantis Paryžiuje. Kur kas labiau už architektūrą jis mėgsta… moteris! Taip! Dailias, seksualias, nenuspėjamas… O kuo jų daugiau, tuo gyvenimas tik įdomesnis! Trys jo sužadėtinės stiuardesės dirba skirtingose avialinijų kompanijose. Kaip patogu! Viskas, ko reikia, tai atidžiai suderinti tvarkaraščius, kad jos niekada viena kitos nesutiktų. Šiai žaviai idiliškai rutinai vadovauja ištikima tarnaitė Berta, o į svečius užsukusiam vaikystės draugui Roberui belieka tik pavydėti. Iki tol… kol koją pakiša didysis progresas: nauji „Boeing“ lėktuvai tampa didesni, galingesni ir… greitesni! Nutinka tai, kas ir turėjo nutikti: Bernaro sužadėtinių tvarkaraščiai susipina…
Komedijos pabaiga nustebins visus. Ir, maža to… Žiūrovų laukia išties seksualus ir intriguojantis netikėtumas!
Informuojame, kad žiūrovai į birželio 5 d. spektaklį bus įleidžiami su balandžio 3 d. bilietais – papildomai jų keisti nereikia.

Miuziklas visai šeimai „Boružytės kelionė“
2023-06-03 13:00 | Šiaulių kultūros centro Didžioji koncertų salė (Aušros al. 31)
Šokio ir kūrybos studijos „Scena“ organizuojamas žaismingas šokio ir muzikos spektaklis „Boružytės kelionė“ tai istorija apie mažą boružytę, kuri kitaip nei jos sesutės nenori eiti į mokyklą, todėl vedama savo širdies svajonės išskrenda į didžiąją pasaulio pievą.
Kelionėje boružytė sutinka avelę Zoselę, bitę Ritę, gražuolį drugelį, įveikia baimę ir susiranda tikrų draugų. Boružytė išmoksta dideles mažo gyvenimo pamokas apie darbštumą ir poilsį, apie drąsą ir širdies grožį, apie draugystę ir svajones.
Jautrus ir spalvingas spektaklis privers ir didelius ir mažus ištempti ausis, išplėsti akis ir nuneš į nuostabų šokio ir muzikos pasaulį.
Renginio trukmė: ~1 val.

Šiaulių menų mokyklos mokinių koncertas „Atradimų šalyje“
2023-06-02 17:30 | Šiaulių kultūros centro Didžioji koncertų salė (Aušros al. 31)
Birželio 2 d. 17.30 val. Šiaulių kultūros centro Didžiojoje koncertų salėje vyks artėjančios vasaros nuotaika kvepiantis Šiaulių menų mokyklos mokinių koncertas „Atradimų šalyje 2”!
Nemokamame koncerte bus galima pasinerti į muziką, gerėtis šokiais ir dainuoti kartu su mūsų jaunaisiais atlikėjais!
Dalyvauja Muzikos studija „EN-DEN-DU“ (vadovės Stanislava Rusevičienė ir Laura Dudnikienė), ansamblis „NATOS“ (vadovė Virginija Puronienė), gitaros ir dainavimo studija (vadovai Justina Šiupinytė ir Simas Aleknavičius), sportinių šokių kolektyvas „Šiaulių volta“ (vadovė Birutė Malinauskienė), moderniųjų šokių kolektyvas „Dance mix“ (vadovė Marina Mohylevska), gitaros studija „Šešios stygos & quot“ (vadovai Dovydas Kaupys ir Justas Glinskis), Šiaulių menų mokyklos mokytojų kvartetas (Simas Aleknavičius, Dovydas Kaupys, Mykolas Dankis ir Maksas Perepečkinas). Renginį ves vaikų ir jaunimo teatro studijos „Kompanija šauni“ ugdytiniai (vadovai Dalė Dargienė ir Virginijus Dargis).
Koncerto metu bus pristatomi Šiaulių menų mokyklos dailės programos mokinių kūrybiniai darbai, kuriuos užsiėmimuose sukūrė: taikomosios dailės (mokytoja Laima Andruškevičienė), dailės būrelio ir kūrybiškumo ugdymo studijos „Deko” (mokytoja Daiva Dominauskienė), dailės-dizaino studijos (mokytoja Vilma Ptašinskienė), dailės studijos „DaiLu“ (mokytoja Solveiga Sirvydė), dailės studijos (mokytoja Jolita Udrienė).
Renginio metu bus apdovanoti labiausiai save ir kitus savo pasiekimais praėjusiais metais nustebinę Šiaulių menų mokyklos mokiniai.
Renginio trukmė: ~1.30 val.
Organizatorius – Šiaulių menų mokykla, partneris – Šiaulių kultūros centras.
Renginyje bus filmuojama ir fotografuojama.

Renginys nemokamas

Valstybinio jaunimo teatro spektaklis „Raudona“
2023-06-01 18:30 | Šiaulių dramos teatras
Režisierius – Valentinas Masalskis
Režisieriaus asistentas – Lukas Petrauskas
Scenografas, kostiumų dailininkas – Mykolas Sauka
Kompozitorė – Nijolė Sinkevičiūtė
Šiuolaikinio amerikiečių scenaristo ir dramaturgo Johno Logano pjesės „Raudona“ centre – viena ryškiausių XX a. pokario šiuolaikinio meno asmenybių Markas Rothko. Veiksmas vyksta šeštajame dešimtmetyje, Niujorke, Rothko studijoje. Dailininko padėjėju įsidarbina jaunas tapytojas Kenas. Tuo pat metu Rothko gauna užsakymą sukurti monumentalius tapybos darbus prabangiam restoranui Four Seasons, naujai suprojektuotame tuometinio Amerikos architektūros pažibos Ludwigo Mieso van der Rohe Seagram pastate. Jaunasis Rothko padėjėjas Kenas ginčija mokytojo pasirinkimą. Apsilankęs restorane ir pamatęs, kad jo darbai čia taptų tik visuomenės elito susibūrimų apipavidalinimu, Rothko nutraukia susitarimą ir grąžina užsakovo pinigus…
Rothko tvirtai laikėsi nuomonės, kad menininko tiesa yra aukščiau už visuomenės interesus: Meno dalykuose mūsų visuomenė skonį vertina labiau už tiesą ir keičia savo skonius kaip kepures ar batus. Ir nors Rothko nepaliko mokinių, jo kūrybinė pozicija įkvepia ne vieną jauną menininką. Ryšio su jaunyste, nauja karta savo spektaklyje ieško ir Rothko vaidmenį kuriantis Valentinas Masalskis, dirbantis kartu su trimis jaunais menininkais.
Markas Rothko teigė: Man įdomu tik išreikšti svarbiausias žmonių emocijas – tragediją, ekstazę, lemtį. Ir siekė savo darbuose perteikti pagrindines žmogiškąsias emocijas: Jei jus jaudina tik paveikslų spalvų sąryšis, vadinasi, jūs nematote esmės. 1903 m. Latvijoje gimęs Markusas Rothkowitzas 1913 m. su savo šeima emigravo į Jungtines Amerikos Valstijas. Ten pakeitė pavardę į Rothko. 1921 m. įstojo į Jeilio universitetą, kurį po dvejų metų metė. 1925 m. pradėjo mokytis Parsono dizaino mokykloje pas dailininką Arshile’ą Gorky, kuris jam, kaip ir daugeliui abstrakčiojo ekspresionizmo atstovų, padarė didelę įtaką. Savo meninę kalbą Rothko sukūrė 1947 m. Kritikas Clementas Greenbergas ją pavadino spalvų lauko tapybos terminu. Tai stilius, kuriam būdingos didžiulės atviros erdvės ir išraiškingos spalvos. Rothko buvo vienas šio stiliaus pradininkų. Atrodė, kad jo spalvoti stačiakampiai dematerializuojasi į gryną šviesą, – rašė MoMA (modernaus meno muziejus Niujorke) buvęs tapybos ir skulptūros vyriausiasis kuratorius Williamas S. Rubinas. Likusius savo karjeros metus Rothko praleido tyrinėdamas beribes įvairių formų ir spalvų bei stačiakampių išdėstymo spalviniuose laukuose galimybes. 1968 m. dėl sunkių, nerimo pilnų metų ir dėl to atsiradusio polinkio į žalingus įpročius, Rothko sveikata pradėjo prastėti. Nepaisydamas gydytojo nurodymų, Rothko toliau kenkė savo sveikatai, tačiau, kad sumažintų organizmo patiriamą krūvį, sumažino savo drobių dydžius, o aliejinius dažus pakeitė akriliniais. 1970 m., būdamas 66 metų, chroniška depresija sergantis menininkas nusižudė, palikdamas savo darbus, kurie po jo mirties pelnė komercinę sėkmę.
Johnas Loganas – amerikiečių dramaturgas, scenaristas, kino ir televizijos prodiuseris. Pirmąją pjesę „Niekada nenusidėjęs“ parašė 1985 metais, bet tik po dešimtmečio buvo pastebėtas jo pirmasis scenarijus televizijos filmui „Tornadas“. Didžiausią pripažinimą Loganas pelnė už scenarijus filmams „Gladiatorius“ (2000, rež. Ridley Scottas), „Aviatorius“ (2004, rež. Martinas Scorsese), „Svynis Todas: demoniškas Flyto gatvės kirpėjas“ (2007, rež. Timas Burtonas), Shakespeare’o pjesės adaptaciją filmui „Koriolanas“ (2011, rež. Ralphas Fiennesas), bei scenarijų apie legendinį amerikiečių knygų redaktorių Maksą Perkinsą filmui „Genijus“ (2016, rež. Michael Grandage). Ryškesni Logano darbai teatro scenai: „Hauptmanas“ (1991 m.), „Vaizdas į upę“ (1992 m.), „Raudona“ (2009 m.), „Piteris ir Alisa“ (2013 m.), „Tave suvalgysiu paskutinį: pokalbis su Sue Mengers“ (2013), „Paskutinis laivas“ (2014 m.). Dirbdamas Londone su kompozitoriaus Stepheno Sondheimo miuziklo medžiaga būsimam muzikiniam filmui „Svynis Todas: demoniškas Flyto gatvės kirpėjas“, Loganas apsilankė galerijoje Tate Modern. Ten pamatė Marko Rothko Seagram tapybos darbų seriją: Tiesą sakant, manęs niekada nežavėjo paveikslai, bet šiuose Rothko darbuose slypėjo kažkokia galinga jėga, ta jėga vibravo rimtimi ir skleidė kūrinio galią. 2009-aisiais Loganas parašė pjesę „Raudona“. Ji autoriui pelnė Tony, Drama Desk ir Niujorko Outer Critics Circle bendruomenės apdovanojimus.
Valentinas Masalskis: Kai perskaičiau šią pjesę, man pasirodė, kad ji tikrai verta dėmesio, kaip ir joje veikianti asmenybė. Galima sakyti, kad tai – elitinė pjesė. Bet man atrodo, kad ji yra gili savo problematika. Čia svarbi menininko senėjimo tragedija, taip pat jo supratimas, kad ateina kita karta. Pjesė parašyta apie ateinantį, o ne apie nueinantį žmogų. Nors Marko Rothko tragedija juntama visos pjesės metu. Jis iš tiesų nusižudė 1970 metų vasario 25 dieną.
Man asmeniškai suprantamas Rothko tragiškumas, jutimas, kad senstantis menininkas turi pasitraukti ir užleisti vietą ateinančiam. Ateina toks metas kai suvoki, kad tavo menas yra laikinas. Man atrodo, kad menininkas, ir pats menas, gyvena kartu su esamuoju laiku, laikotarpiu. Jo istorinė vertė yra antikvarinė. Menas yra visuomenės žadintojas, skatintojas, jis kaip veidas, su kuriuo žmogus gimsta ir miršta. Manau, kad tokia yra meno funkcija, paskirtis. Todėl gyvas menas visada turi atsinaujinti. Visais laikais į meistrų vietą ateina jauni žmonės su didelėmis pretenzijomis, su savo įsitikinimais. Pjesėje „Raudona“ vaizduojamas dviejų menininkų susidūrimas: jauno, pradedančio ir pagyvenusio menininko, išbandžiusio daug ką, turinčio savo vertybių skalę, patirtį. Iš principo tai yra kartų, požiūrių sankirta. Įdomu stebėti, kaip ta kultūrinė patirtis, kuri suformavo Rothko, reiškia visai ką kita jaunam menininkui. Savo spektaklyje siekiu parodyti nueinančio ir ateinančio menininkų sankirtą. Apčiuopti iš jos kylančias problemas.
Rothko yra egocentriškas, kaprizingas, įnoringas, daug sau leidžiantis, kaip ir kiekvienas stiprus menininkas. Pačioje pradžioje jis nemato savo aplinkos ženklų, nenori girdėti ateinančios kartos, kaip ir pas jį atėjusio jauno žmogaus… Bet pabaigoje tą patį jauną žmogų jis paleidžia, pastūmėdamas kovoti. Vadinasi, pabaigoje jis jį išgirdo. Man atrodo, pjesėje Rothko labai aiškiai nujaučia, kad nebesupranta šių dienų laiko ženklų… Ir pirmasis jam apie tai pasako jaunas menininkas, kai jis protestuoja prieš Rothko ambiciją iš savo darbų sukurti meno šventovę prabangiame restorane. Rothko nesupranta, jog pasaulis suka kitur, kad jis tampa vartojimo vieta… Bendrauju su jaunu dailininku Mykolu Sauka, kuris šiam spektakliui kuria dekoracijas. Jis įdomiai pasakė, kad dailininkas, kaip ir aktorius ar dainininkas, žino, jog turi pasitraukti, o kada pasitraukti, iš tiesų nežino. Balso nebėra, bet dainuoji, vos paeini, bet rolę vaidini, rankoje nenulaikai teptuko, bet tapai… Nes atrodo, kad tu dar gali, kad dar reikalingas. Tas artėjančio nereikalingumo momentas menininkui yra labai skaudus. Jo senėjimas, jėgų, azarto netekimas, aistros praradimas…
Mūsų teatrai neįstengia ar nenori kalbėti brandžia kalba. Dramaturgija pasidarė laikraštinė. Man dabartinėje dramaturgijoje labai trūksta paties dramaturgo literatūrinės įžvalgos, filosofinio požiūrio į žmogų, filosofinio sakinio. Jinai pavirto tokiu mažu smulkių išpažinčių pasauliu. Norėčiau, kad šis mūsų darbas būtų iš tiesų prasmingas.

Kūrybinis jaunimo dailės pleneras „Piešiu vaikystę“
2023-06-01 12:00 - 15:00 | Šiaulių miesto centrinis parkas
Birželio 1 d. nuo 12 val. kviečiame dalyvauti kūrybiniame dailės plenere „Piešiu vaikystę“, kuris vyks Šiaulių miesto centriniame parke.
Pleneras, skirtas paminėti Tarptautinę vaikų gynimo dieną. Kūrybiniame procese kviečiami dalyvauti Šiaulių miesto 5–12 klasių mokiniai. Dalyviai tapys, kurs iliustruojančius paveikslus susijusius su vaikyste.
Plenero metu vyks šventė „Aš – mažasis šiaulietis“, kurios metu patys mažiausi miesto gyventojai bus pasveikinti miesto mero Artūro Visocko. Centrinio miesto parko estradoje (Žemaitės 70B) vyks jaunųjų atlikėjų koncertas „Linksmasis vėjas“, žaismingi edukaciniai užsiėmimai, nuotaikingos sporto pramogos ir kitos iniciatyvos.
Piešiniais grožėtis bus galima iki birželio 5 dienos. Užsiregistravusios dalyvių komandos bus aprūpintos dailės priemonėmis.
Išsami informacija ir registracija tel. +370 678 53 171, el. p. vaida.dambrauskiene@siauliukc.lt
Organizatorius – Šiaulių kultūros centras.

Renginys nemokamas

Šokių vakaras. Groja Algimantas Butnorius
2023-05-28 17:00 | Šiaulių kultūros centro Pramogų salė „Maksas“ (Aušros al. 31)
Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

2023 m. gegužės 28 d. 17 val.

5 Eur

Gegužės 28 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu šokėjus linksmai praleisti laiką kvies Algimantas Butnorius.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Renginio trukmė: ~3 val.

Ekstremalus bėgimas su kliūtimis
2023-05-27 - 2023-05-28 | Talkšos pakrantė
Ekstremalus bėgimas atranda Šiaulius: „OCR Lietuva“ varžybose – naujovė ir kiekvienam pritaikyti iššūkiai. Šių metų gegužės 27 dieną Šiauliuose vyks vienas didžiausių ekstremalaus bėgimo su kliūtimis (OCR) renginių Lietuvoje – „OCR Lietuva – Ekstremalus bėgimas“.

Kasmet sparčiai populiarėjantys ekstremalaus bėgimo asociacijos „OCR Lietuva“ organizuojami renginiai į Šiaulius užsuks pirmą sykį. Trasos bus įrengtos nuostabios gamtos apsuptoje vietoje – Talkšos ežero pakrantėje prie Šiaulių simbolio „Geležinė lapė“.
„Norime su OCR sportu supažindinti visą Lietuvą. Šiame regione varžybų dar nerengėme, o mūsų tikslas yra organizuoti tokius renginius visuose Lietuvos kraštuose. Savo vardą jau užsitarnavome, todėl norime Šiauliuose taip pat sukurti nepakartojamą renginį, o šiauliečius supažindinti su ekstremaliu bėgimu“, – sakė „OCR Lietuva“ vadovas Renaldas Bugys.
Pasak jo, konkreti varžybų vieta pasirinkta dėl jos lokacijos – trasa drieksis per parką, paplūdimį, mišką. Žmonės bėgdami pamatys skirtingus kraštovaizdžius. Jau aišku, kad dalyvių lauks ir viena vandens kliūtis, kurią mėgėjams bus leidžiama apibėgti. R. Bugys neslepia – trasa bėgikams bus tikrai smagi ir įsimintina.
Didžiosios taurės bėgime dalyviams teks įveikti maždaug 6 km trasą su daugiau nei 20 įvairių kliūčių. Profesionalai turės atskirus startus ir juose bus galima išvysti daugumą geriausių Lietuvos OCR sporto atstovų bei įnirtingą kovą. Mėgėjams bus duoti atskiri startai, o neįveikus kurios nors kliūties, bus galima tęsti bėgimą ir kaupti patirtį ateičiai. Taip pat ta pačia trasa bėgs ir nemokamai startuosiantys moksleiviai – jiems bus leidžiama apibėgti sudėtingesnes kliūtis.
Visi dalyviai gaus atminimo medalius, o Elito grupės sportininkai tuo pačiu kovos ir dėl Lietuvos reitingo taškų bei nugalėtojų taurės.
Bugys atskleidė, kad net ir anksčiau visuose „OCR Lietuva“ organizuotuose bėgimuose dalyvavę atletai Šiauliuose atras kažką naujo.
„Kiekviename renginyje stengiamės pristatyti vieną ar kelias naujas kliūtis. Tą jau buvo galima pastebėti prieš tai vykusiose mūsų varžybose. Taip bus ir Šiauliuose – netrūks pažįstamų kliūčių, tačiau pridėsime ir staigmenų“, – šypsojosi R. Bugys.
Vienas iš organizatorių taip pat pakartojo – kliūtys nebus lengvos, tačiau jos yra įveikiamos. Šiose varžybose turėtų dalyvauti ir didelis OCR sporto mylėtojas, žinomas Lietuvos atlikėjas Vaidas Baumila.
Didžiausia šių varžybų naujovė – 100 m sprinto turnyras. Panaši rungtis atsiras ir 2028 metų olimpinių žaidynių šiuolaikinės penkiakovės programoje. Šiauliuose išbandyti šią rungtį bei įveikti „OCR Baltic Warriors“ įrengtą 100 m trasą bus kviečiami visi norintys.
„100 m varžybos yra labai azartiškos. Praėjusiais metais Kaune per „Olimpinę dieną“ pamatėme, kad ši rungtis pritraukia labai daug žiūrovų. Varžybose startavo net ir tiesiog pro šalį ėję žiūrovai, nieko nežinoję apie OCR sporto šaką. Rekomenduoju visiems išbandyti šią rungtį. Jeigu keletą sekundžių sugebate iškabėti ant skersinio, tai 100 m trasą tikrai įveiksite“, – pabrėžė R. Bugys.
Renginį vainikuos nuotaikingas nemokamas bėgimas vaikams. Speciali trasa bus pritaikyta vaikams nuo 5 metų, o jei juos lydės tėveliai, tuomet amžiaus apribojimų nebus.
Tradiciškai į šį renginį yra kviečiamos įvairios įmonės bei organizacijos. Gausiausias klubas, įmonė ar bendruomenė bus apdovanotas taure.
„OCR sportas visiems primena vaikystę, kai vaikai laksto kiemuose bei karstosi medžiais. Labai panašu bus ir šiose varžybose. Kiekvienas patirs labai mielas emocijas. Dėl to ir turime atskirus startus mėgėjams, kur galima startuoti su draugais, šeimos nariais, bendradarbiais. Šis sportas yra skirtas visiems“, – pabrėžė R. Bugys.
Dalis iš dalyvių surinktų lėšų bus skirta paremti Ukrainai. Ukrainos piliečiai „OCR Lietuva“ varžybose gali startuoti nemokamai.
Visa informacija: https://www.facebook.com/events/539327168071773/
Ekstremalaus bėgimo varžybos „OCR Lietuva” finansuojamos Sporto rėmimo fondo lėšomis, kurias administruoja Nacionalinė sporto agentūra prie Lietuvos Respublikos švietimo, mokslo ir sporto ministerijos.

Festivalis SUN FEST'23
2023-05-26 18:00 | Šiaulių centrinio parko estrada
Iki išsiilgtos vasaros laiko lieka vis mažiau, o tiems, kurie ją nori sutikti anksčiau, festivalio SUN FEST’23 organizatoriai turi išskirtinį pasiūlymą: Šiauliuose vasara prasidės gegužės 26-ąją, ją atidarys festivalis SUN FEST’23, kartu su Kastyčiu Kerbedžiu, repo grupe „8 kambarys“ ir pasaulinio lygio žvaigžde – MINELLI.
Susirinkusiems į Šiaulių estradą išskirtinį pasirodymą jau ruošia pasaulinio lygio atlikėja iš Rumunijos – MINELLI. Jos debiutinio hito „Rampampam“ priedainis pažįstamas kiekvienam, o vos prieš porą vasarų užvaldęs visus radijo topus šis kūrinys savo populiarumo nepraranda iki šiol. Vienareikšmiškai, ši daina tapo tramplinu į tarptautinę sėkmę, o vos tik išgirdus pavadinimą, jos priedainis tiesiog savaime „užgroja“ galvoje.
Pop muzikos atlikėja melomanus nuolatos stebina naujais hitais, tokiais kaip „MMM“, kuris savotiškai pakartojo „Rampampam“ šlovę, o visai neseniai atlikėja išleido kūrinį „Think about U“, kuris neabejotinai netrukus taps viena grojamiausių dainų visų grojaraščiuose.
Scenos grando Kastyčio Kerbedžio pristatinėti nebereikia – jo dainas mintinai moka ir auksinio jaunimo atstovai ir vyresni. Be Kastyčio festivalis tiesiog neįsivaizduojamas. Organizatoriai tikina: laiko prisėsti pailsėti tiesiog nebus. Iki skausmo žinomos dainos, tokios kaip „Pienių vynas“, „Sustok, traukiny“, „Dėl tavęs galiu“, susirinkusiuosius tiesiog privers palavinti ir savo balso stygas.
Repo muzikos žanro mėgėjams organizatoriai taip pat ruošia staigmeną: pagal hitais tapusias dainas šokti kvies Lietuvos repo grupė „8 Kambarys“. Išgarsėję 2013-ais metais ir savo nuoširdumu, muzikos ritmais ir taikliais tekstais šis duetas iškart surado kelią į klausytojų širdis.
„8 kambarys“ savo kraityje turi daug apdovanojimų: tiek 2021-aisiais, tiek 2019-aisiais M.A.M.A muzikos apdovanojimuose „8 Kambarys“ buvo išrinktas Metų repo grupe, o jų ir Vido Bareikio daina „Ežero dugne“ nugalėjo Metų dainos nominacijoje.
Tai – toli gražu ne visi atlikėjai pasirodysiantys Šiaulių estradoje. Sąrašas sparčiai pildosi, tačiau kas jie bus – organizatoriai kol kas palieka intrigą.
Laiko iki SUN FEST’23 lieka visai nedaug. Čia būti tiesiog privaloma! Pasižymėkite gegužės 26-ąją savo kalendoriuje ir atvykite pasitikti vasaros į Šiaulius. Juk Šiauliai saulės miestas – čia vasara prasideda anksčiau, nei kitur.
Įdomios veiklos čia turės ir maži ir dideli: festivalyje veiks vaikų zona, išalkusiems festivaliautojams – maisto zona, o taip pat ir atskira V.I.P zona, iš kurios scena matysis kaip ant delno. Joje festivalį bus galima užkurti taip, kaip tik norės širdis ir nesibaiminti, kad ant dailiųjų batelių užlips koks nors kitas festivalio svečias. Plačiau apie V.I.P. zonos privilegijas – apačioje.
Gegužės 26-oji, 18 val. laukiame tavęs Šiaulių estradoje. Amžius neribotas.
Informacija dėl bilietų:
Pirmas tūkstantis tik po 36,20 EUR. Dėmesio: BILIETAI BRANGS.
Vaikai iki 6 m. įleidžiami NEMOKAMAI,
Vaikams 6-12 m. senjorams, neįgaliesiems bilietai tekainuos nuo 20-25 EUR (kaina galioja pateikus pažymėjimus)
V.I.P. (bilietų kiekis ribotas) kaina tik 119,20 EUR. Privilegijos: atskiras įėjimas, atskira zona, atskiri tualetai ir dar daugiau privalumų.

XVI tarptautinio šokio festivalio „Aušrinė žvaigždė“ konkursas
2023-05-25 08:00 - 2023-05-26 17:00 | Šiaulių kultūros centro Didžioji koncertų salė (Aušros al. 31)
2023 m. gegužės 24–27 d. Šiauliuose vyks tarptautinis šokio festivalis-konkursas „Aušrinė žvaigždė“, vaikų ir jaunimo šokėjus subursiantis jau šešioliktąjį kartą. Festivalio dienomis šokėjai šiauliečius bei miesto svečius žavės puikiais pasirodymais, vyks festivalio svečių koncertai, įvairios pramogos ir atrakcijos vaikams bei suaugusiesiems.

Šiaulių kultūros centras (Aušros al. 31)

2023 m. gegužės 25 d. 10 val.

Renginys nemokamas

10 val. XVI tarptautinio šokio festivalio-konkurso „Aušrinė žvaigždė“ I konkurso dalis. Liaudiškas šokis.

Naisių vasaros teatro muzikinė programa-koncertas
2023-05-23 18:00 | Šiaulių kultūros centro Didžioji koncertų salė (Aušros al. 31)
Gegužės 23 d. 18 val. Šiaulių kultūros centro Didžiojoje koncertų salėje bus rodomas Naisių vasaros teatro muzikinė programa-koncertas.
Naisių vasaros teatro aktorių paruošta muzikinė programa-koncertas skirtas žiūrovui atsipalaiduoti ir puikiai praleisti vakarą. Programa neturi jokių rėmų ar scenarijaus, čia skamba daugeliui žinomos bei savos kūrybos gyvai atliekamos dainos. Didžiausia koncerto dovana – laisvė, kuri nesislepia už personažų, sukurtų istorijų. Scenoje matysite pačius tikriausius žmones, su savo tikromis emocijomis ir išgyvenimais atliekant muzikinius kūrinius.
Nekantriai žiūrovų lauks Vaida, Jūratė, Karolis, Remigijus, Arūnas, Tomas, Valdas ir Edgaras.
Renginio trukmė: ~1.30 val.
Įėjimas su kvietimais. Kvietimus galima pasiimti Šiaulių kultūros centro kasoje.
Kasos darbo laikas darbo dienomis 9–18 val. VI–VII 1 val. prieš renginį. Kasos tel. +370 683 57 691
Organizatorius – Naisių vasaros teatras.

Renginys nemokamas
